Súradnice: 42°42′08″S 23°18′35″V﻿ / ﻿42,70222°S 23,30972°V﻿ / 42.70222; 23.30972

**Pamätník Adrianopolského eposu** (bulh. Паметник на Одринската епопея – *Pametnik na Odrinskata epopeja*), alebo **Pamätník opolčencov** (bulh. Паметник на опълченците – *Pametnik na opălčencite*) je vojenský pamätník nachádzajúci sa v centrálnej časti mesta Sofia v juhozápadnom Bulharsku. Kultúrna pamiatka národného významu.

Pamätník je venovaný zahynulým opolčencom (dobrovoľníkom) z 58. pechotného adrianopolského pluku v priebehu balkánskych vojen v rokoch 1912 – 1913.

Poloha
------

Pamätník sa nachádza v centrálnej časti mesta Sofia v rajóne Văzraždane (bulh. Възраждане). v parku *Sveti Nikola* medzi ulicami *„Opălčenska"* (bulh. улица „Опълченска"), *„Car Simeon"* (bulh. улица „Цар Симеон"), *„Bregalnica"* (bulh. улица „Брегалница") a *„Pirotska"* (bulh. улица „Пиротска").

Dejiny
------

S myšlienkou na výstavbu prišli opolčeneckí veteráni, ktorí sa po skončení balkánskych vojen usídlovali v časti Sofie, kde sa pamätník nachádza. Medzi rokmi 1913 a 1928 prebiehala zbierka finančných prostriedkov na výstavbu, pričom celkovo sa vyzbieralo 220 000 bulharských levov. Výstavba sa začala v roku 1928 a ukončená bola v priebehu roku 1931. Celková cena výstavby nakoniec dosiahla až 438 000 levov, pričom zvyšné prostriedky sa vyzbierali počas výstavby.

Slávnostné odhalenie pamätníku sa uskutočnilo 3. októbra 1932. Odhalenia sa zúčastnil minister vojny, generál Kisiov, ako aj mnoho ďalších významných osobností, medzi inými napríklad aj sofijský metropolita Stefan.

V roku 1955 bol pamätníku pridelený štatút kultúrnej pamiatky národného významu.

Charakteristika
---------------

Autorom pamätníku je sochár Toma Deliradev.

Základná časť pamätníku má formu skoseného obelisku. Na vrchole obelisku sa nachádza socha opolčenca s puškou, vysoká 2,8 metra zhotovená z bieleho vračanského kameňa. Obeliskový podstavec je zhotovený z granitu. Celkový výška pamätníku dosahuje 12 metrov. Rozmery podstavca sú 7 x 7 metrov.

### Výzdoba

Na prednej východnej strane pamätníku sa nachádza bronzový medailón obkolesený vavrínovým vencom. Vo vnútornej časti medailónu sa nachádza pamätný nápis: *V pamet na Odrinskata epopeja (1912 – 1913 g.) i padnalite opălčenci* (bulh. В памет на Одринската епопейа (1912 – 1913 г.) и падналите опълченци, doslova *Na pamiatku Adrianopolského eposu (1912 – 1913) a padlých opolčencov*). Ďalším prvkom výzdoby prednej východnej strany pamätníku je bronzový reliéf, ktorý zobrazuje scénu z útoku počas dobývania Kavkaz tabije (časť opevňovacieho systému okolo Adrianopolu). Z troch strán sa na pamätníku nachádzajú pamätné dosky s vyobrazenými menami padlých opolčencov (na východnej, severnej a južnej strane). Na západnej strane pamätníku je doska s nápisom, ktorý zobrazuje časť textu listiny, ktorá bola zakopaná pri pamätníku.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Dátum zapísania do zoznamu kultúrnych pamiatok: 1955, štatút bol obnovený aj v roku 1988

Dôvod ochrany: umelecká, historická a pamätná hodnota stavby

Galéria
-------

* celkový pohľad na pamätník z východucelkový pohľad na pamätník z východu
* celkový pohľad na pamätník z juhozápaducelkový pohľad na pamätník z juhozápadu
* celkový pohľad na pamätník z juhovýchoducelkový pohľad na pamätník z juhovýchodu
* pohľad na bronzový medailón a reliéf s bojovou scénou (východná predná strana pamätníku)pohľad na bronzový medailón a reliéf s bojovou scénou (východná predná strana pamätníku)
* detailný pohľad na vyobrazené mená padlých opolčencov (východná predná strana pamätníku)detailný pohľad na vyobrazené mená padlých opolčencov (východná predná strana pamätníku)

Referencie
----------

1. 1 2 3 4 5 6 7 8 9 10 11 12 13 14 15  KADIJSKA, Taňa; BLAŽEVA, Elena; SAVOVA, Mariana. Enciklopedija Sofia. Sofia : Bălgarska akademija na naukite – Naučnoinformacionen centăr "Bălgarska enciklopedija" – Knigoizdatelska kăšta "Trud". 2017. 420 s. ISBN 9549384921. S. 257 – 258. (bulharsky)
2. 1 2 3 4 5 6 7   *Наследството на София* [online]. io.morphocode.com, [cit. 2022-10-04]. Dostupné online.
3. 1 2 3 4 5 6   mc.government.bg, [cit. 2023-05-12]. Dostupné online.
4. 1 2 3 4 5 6 7 8 9 10 11 12 13 14 15   *Паметник на Одринската епопея* [online]. stolica.bg, [cit. 2023-05-13]. Dostupné online.
5. 1 2 3 4 5 6 7 8 9 10 11   *На опълченците от 58 пеши Одрински полк (паметник на Одринската епопея). Военен паметник. Архитектурно-скулптурен ансамбъл* [online]. registersofia.bg, [cit. 2023-05-13]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Pamätník Adrianopolského eposu (Sofia)**